钦定古今图书集成/理学汇编/经籍典/第155卷 > 文献通考 > 辩说诗之失
## 钦定古今图书集成/理学汇编/经籍典/第155卷 > 文献通考 > 辩说诗之失

古者重声教，故采《诗》以观所被之浅深。然今三百篇
有出于太师所采者，《周南》《召南》是也；有录于史官而
非太史所采者，《豳风》及周大夫所作是也。其馀诸国
风多是东迁以后之作，率皆诸国史官所自记录。方
周之盛，美刺不兴，《汉广》《江沱》诸诗，虽足以见诸侯之
美，而风化之原，实系于周。其后天子不能统一诸侯，
诸侯善恶皆无与于周，故不以美、刺皆谓之“变风”，以
其不系于二南，而各自为风也。《周礼》，“王巡狩，则太史
太师同车。”又其官属所掌，皆有奠世系之说。方采《诗》
之时，太师掌其事，而太史录其时世。及巡狩礼废，太
师不复采诗。而后诸国之诗皆其国史所自记录，以
考见风俗盛衰，政治得失。若《左传》于高克之事，则曰
“郑人为之赋《清人》”；庄姜之事，则曰“卫人为之赋《硕人》”，
必有所据矣。故《大序》曰：“国史明乎得失之迹，伤人伦
之废，哀刑政之苛，吟咏情性，以讽其上，达于事变，而
怀其旧俗。”是说《诗》者不可不辨采诗之时世也。《黍离》
降为《国风》，此时王泽犹未竭也。故人民忠爱其君，犹
能若此。其后听者既玩，而言者亦厌，遂与之相忘，则
虽《国风》亦不可复见。至此则书契以来，文治之迹始
划绝矣。以时考之，《国风》止于《泽陂》，在顷王之世，当鲁
文公之时，故曰：“王者之迹熄而《诗》亡。”故说《诗》者尚论
其世也。